27.8.2013 SM072:00/2011

**Ulkomaalaisten säilöönottoa koskevien säännösten tarkistaminen**

Aika: 27.8.2013 klo 9.00-11.00

Paikka: Sisäasianministeriö, Vuorikatu 20 A, kh Eurooppa

Osallistujat: Sirkku Päivärinne, puheenjohtaja SM/MMO

Martti Ant-Wuorinen SM/RVLE

Joni Länsivuori SM/PO

Miia Poutanen Poliisihallitus

Johanna Räty Maahanmuuttovirasto

Pekka Nuutinen Metsälän säilöönottoyksikkö

Jutta Gras SM/MMO

Tero Mikkola SM/MMO

 Suvi Tiainen, sihteeri SM/MMO

1. Kokouksen avaus

Puheenjohtaja avasi kokouksen ja toivotti osallistujat tervetulleiksi kokoukseen.

Puheenjohtaja kertoi työryhmässä tapahtuneista henkilöstövaihdoksista: Camilla Busck-Nielsen on jäänyt pois ja OM ilmoittaa myöhemmin, kuka heiltä jatkaa työryhmässä, Tiina Palonen-Roihupalo MMO:lta on jäänyt pois ja hänen tilallaan työryhmässä jatkaa Suvi Tiainen.

Ministeri on tavannut kesällä Amnestyä heidän säilöönottoa koskevaan kampanjaansa liittyen. Säilökapasiteetin kasvattaminen on esillä budjettiriihessä. Ilmeisesti säilökapasiteetin lisäys tulee Joutsenon vastaanottokeskuksen yhteyteen.

2. Työsuunnitelma syksyä varten

Pohan sisäinen säilöönottopäätöksiä koskeva selvitys tullaan tekemään virkatyönä ja se on tarkoitus saada valmiiksi marraskuun loppuun mennessä. Selvityksen avulla pyritään karsimaan hyvin lyhyitä, kuten muutaman tunnin pituisia, säilöönottoja ja vähentämään näin säilöönottojen kokonaismäärää.

Poha totesi, että Vitjan käyttöönotto viivästyy, mutta kun se otetaan käyttöön, niin se mahdollistaa seurantatietojen käyttöä.

3. Aikataulu

 Hyväksyttiin työryhmän kokousajat:

Tänään käydään läpi direktiivistä johtuvat muutospykälät.

19.9. alaikäisproblematiikka; työryhmälle toimitetaan pykäläluonnokset etukäteen.

15.10. säilökohtelua koskevat asiat.

15.11. järjestöjen kuuleminen: järjestöt olisivat kuultavina kokouksessa, minkä lisäksi varattaisiin mahdollisuus kirjalliseen kuulemiseen.

13.12. viimeistely

Hallituksen esitys on tarkoitus viedä SM-joryyn tammikuussa.

Säilöönoton vaihtoehtoisten muotojen esittely toteutetaan HE:n yhteydessä raporttimuodossa. Mahdollisesti syksyllä toteutetaan oma julkaisunsa vaihtoehtoisista muodoista ja järjestöjä tultaisiin kuulemaan tässä vaiheessa mahdollisesti esimerkiksi pyöreän pöydän keskustelun muodossa.

4. HE-luonnos

Vastaanottodirektiivin vaatimien muutosten voimaansaattamiseksi tullaan asettamaan oma hankkeensa syksyn aikana. Vastaanottodirektiivin säilöönottoa koskevien artikloiden edellyttämät muutokset, jotka kohdistuvat sekä ulkomaalaislakiin että säilötönotettujen ulkomaalaisten kohtelusta ja säilöönottoyksiköistä annettuihin lakeihin toimeenpannaan kuitenkin tässä ulkomaalaislain säilöönottoa koskevien säännösten tarkastamista koskevassa hankkeessa.

Luonnosta hallituksen esitykseksi laeiksi ulkomaalaislain sekä säilöön otettujen ulkomaalaisten kohtelusta ja säilöönottoyksiköstä annetun lain muuttamisesta läpikäytiin työryhmässä kohta kohdalta.

Hallituksen esitykseen on kirjattu pohdinta koskien myös artikloja, jotka eivät aiheuta muutoksia lakiin. Näitä kohtia koskien huomioitiin seuraavaa:

9 Art. 1 kohtaan "Säilöönoton jatkamista ei voida perustella hallinnollisten menettelyjen viivästymisellä, joka ei johdu hakijasta" toivotaan lisäperusteluita.

9 Art. 3 kohta koskee säilöönoton laillisuuden tutkimista oikeusviranomaisen toimesta. Tässä kohdassa voisi vielä avata säilöönottopäätöslomakkeen sisältöä.

9 Art. 6-10 koskee oikeusapua, mutta tässä hankkeessa ei lähdetä muuttamaan oikeusapupykälää.

Muutoksia vaativien pykälien kohdalla esitettiin seuraavia huomioita:

8 Art. 2 kohdan johdosta UlkL 121 § nykyinen sanamuoto "…turvaamistoimen sijaan voidaan määrätä otettavaksi säilöön…" korvattaisiin muotoon: "…vaihtoehtoiset turvaamistoimet ovat ensisijaisia…" ja kirjattaisiin tilanteet, joissa säilöönottoa käytetään vaihtoehtoisten turvaamistoimien sijaan. PO totesi, että maasta poistamisen tehokas turvaaminen on tärkeä kirjata lakiin.

Ulkomaalaislaissa samat säilöönottopykälät koskevat sekä kv-suojelua hakeneita että muita asiakasryhmiä (=maasta poistettavia). Direktiivi edellyttää kuitenkin tiettyjä edellytyksiä koskien kv-suojelua hakeneiden säilöönottoa.

Lähtökohtaisesti ajateltiin, että säilöönoton perusteet olisivat jatkossakin samassa pykälässä kaikkia asiakasryhmiä koskien. Työryhmässä nousi kuitenkin ajatus laatia valmisteluvaiheessa perustelut myös kahdessa eri pykälässä ja valita sitten toimivampi ratkaisu.

8 Art. 3 kohdassa säädetään edellytyksistä, joiden perusteella kansainvälistä suojelua hakeva voidaan ottaa säilöön. Tätä kohtaa koskien nousi esiin seuraavia huomioita:

b-kohdan osalta komission kanta on, että "vaikeuttaa itseään koskevan päätöksen tekemistä" on liian laaja määritelmä -> täsmennettäisiin muotoon "perusteiden selvittäminen",

d-kohta koskien palauttamismenettelyä otettaisiin omaksi perusteekseen lakiin.

Nykyisessä UlkL 121 §:ssä säädetään säilöön ottamisen edellytyksistä. Pykälän 1-2 -kohdat eivät vaadi muutoksia, mutta 3-kohtaa " ulkomaalaisen henkilökohtaiset ja muut olot huomioon ottaen on perusteltua aihetta olettaa hänen syyllistyvän rikokseen Suomessa" pohditaan Pohan selvityksen perusteella.

Lisäksi laissa tulee määritellä, milloin kv-suojelua hakeneen status lakkaa; onko rajana täytäntöönpanokelpoinen päätös vai lainvoimainen päätös? Niin ikään termi: "maasta poistamispäätöksen saanut / maasta poistettava" tulisi määritellä laissa ja sitä käytettäisiin erotuksena kv-suojelua hakeneista

Lakiin kirjattaisiin myös, että kv-suojelua hakevan säilöönoton tulee olla mahdollisimman lyhytkestoinen.

Perusteluissa tulee määritellä myös vastaanottodirektiivin ja paluudirektiivin välinen rajanveto.

UlkL 123 § 1 momenttia, joka koskee säilöönoton perusteista ilmoittamisesta, tulee täydentää direktiivin vaatimuksen mukaisesti. Direktiivi lähtee siitä, että säilöönottopäätös on annettava kirjallisesti asiakkaan ymmärtämällä kielellä, tulkkaus asiakkaan ymmärtämälle kielelle ei siis riitä. Poliisin näkökulmasta vaatimus tuntuu kovalta. Päätettiin selvittää mitä on direktiivin sanamuodon taustalla.

Ulkomaalaislakiin tulisi uusi pykälä, 123 a §, joka koskisi kv-suojelua hakeneiden erillään pitämistä säilöönotossa. Kv-suojelua hakeneet tulisi sijoittaa pääsääntöisesti säilöönottoyksikköön ja kv-suojelua hakeneet on priorisoitava jonossa säilöönottoyksikköön. Lisäksi säädettäisiin, että "Lapsi on aina sijoitettava säilöönottoyksikköön, ei koskaan poliisin tiloihin".

10 Art. kohta 5 koskee tietojen antaminen säilöön otetuille heidän oikeuksistaan ja velvollisuuksistaan sekä heitä koskevista säännöistä heidän ymmärtämällään kielellä. Säilöönottoyksiköstä toivottiin lakiin tältä osin selkeää muotoilua, esim.: "Tietoja annetaan mahdollisuuksien mukaan kirjallisesti, tarvittaessa suullisesti".

Lisäksi ulkomaalaislaissa on säilöönottoyksikköön kohdistuvia vierailua koskevien pykälien kohdalla muutostarpeita direktiivien ulkopuolella (tarve puuttua vierailijoiden aiheuttamiin järjestyshäiriöihin).

5. Muut asiat

Nuutinen totesi, että säilöönottoyksikössä kuluva vuosi on ollut huomattavasti viime vuotta rauhallisempi koskien häiriökäyttäytymistä, mm. vartioinnin lisääminen on auttanut asiaa.

Ramadan on tuottanut usein turvallisuusongelmia. Nyt ei ryhdytty suuriin erityisjärjestelyihin, mutta hallinnosta tuli kuitenkin vaatimuksia järjestää ruokailu Ramadanin aikana. Nyt odotetaan asian suhteen lisäohjeistusta Migriltä.

Tällä hetkellä vireillä on kantelu koskien ruuan riittävyyttä säilöönottoyksikössä.

JAKELU Työryhmän jäsenet ja varajäsenet

TIEDOKSI Ministeri Räsänen

Valtiosihteeri Anttoora

Kansliapäällikkö Nerg

Erityisavustajat Nahkala ja Andersson

MMO esittelijät